Ιερά Μονή Αγίων Αυγουστίνου Ιππώνος και Σεραφείμ του Σαρώφ

Η Ιερά Μονή Αγίων Αυγουστίνου Ιππώνος και Σεραφείμ του Σαρώφ είναι ανδρώα Kοινοβιακή Mονή (Ησυχαστήριο) και ανήκει στην Ιερά Μητρόπολη Φωκίδος. Ιδρυτής και κτήτωρ είναι ο Αρχιμανδρίτης Νεκτάριος Μουλατσιώτης, ο οποίος παραμένει μέχρι και σήμερα Ηγούμενος της Μονής. Βρίσκεται 13,5 χλμ. Β.Α. της Ναυπάκτου, κοντά στο χωριό Τρίκορφο του Nομού Φωκίδος, και είναι κτισμένη σε υψόμετρο 600μ.

 Ιστορία 
Η Ιερά Μονή Αγίων Αυγουστίνου Ιππώνος και Σεραφείμ του Σαρώφ ξεκινά το 1984 αρχιερατεύοντος του Σεβ. Μητροπολίτου Φωκίδος κυρού Χρυσοστόμου του Α΄(Βενετόπουλου) και επανδρώνεται με μοναχούς επισήμως το 1991.

Στις 15 Αυγούστου του 1993, αρχιερατεύοντος του Σεβ. Μητροπολίτου Φωκίδος κυρού Αθηναγόρου (Ζακόπουλου), θεμελιώνεται το Καθολικό της Μονής και το μεγαλόπρεπο καμπαναριό με τα 400 σήμαντρα και τις 62 καμπάνες – ως μνεία και αναβίωση του θρυλικού καμπαναριού της Αγίας Σοφίας στην Κωνσταντινούπολη.

Στις 15 Ιουνίου 1994 θα τελεσθεί στον ανεγειρόμενο Ναό η πρώτη Θεία Λειτουργία την ημέρα εορτής του Αγίου Αυγουστίνου και της μητρός του Αγίας Μόνικας.

Στις 19 Ιουλίου του ίδιου έτους, στην εορτή του Αγίου Σεραφείμ του Σαρώφ, γίνονται τα εγκαίνια του Καμπαναριού. Το θρυλικό Καμπαναριό -σύμβολο της δόξας της Ορθοδοξίας και της Ελλάδας που «σίγησε» το 1453, έμελλε να ξαναηχήσει εν μέσω δακρύων χαρμολύπης αυτή τη φορά στο Μοναστήρι του Τρικόρφου.

Ο Άγιος Σεραφείμ του Σαρώφ είναι ιαματικός άγιος που θαυματουργεί στους αρρώστους. Με θαυμαστό τρόπο έκανε εμφανή την παρουσία του το 1990 για πρώτη φορά στο Μοναστήρι σε κατασκηνωτές, πιστούς και μοναχούς, την ώρα της κοινής προσευχής που έκανε ο Γέροντας μια βραδιά κατασκηνωτικής περιόδου, όταν ζήτησε ένα σημάδι από τον Θεό ότι η προσευχή τους εισακούεται. Ουράνιες δέσμες ακτίστου φωτός περιέλουσαν τότε τον χώρο και έγιναν όλα σαν ημέρα. Η ημερομηνία ήταν 19 Ιουλίου, εορτή του Αγίου (ανακομιδή των λειψάνων του), αλλά τότε κανείς ακόμη δεν γνώριζε τον Άγιο Σεραφείμ του Σαρώφ. Ωστόσο ο Άγιος της χαράς έδειξε στον Γέροντα μέσω άλλων δύο θαυμαστών γεγονότων την προστασία του και την αγάπη του για το Μοναστήρι που τελικά ο ίδιος επέλεξε για να γίνει το σπίτι του. Έτσι η Μονή, διά της αγάπης και χάρης και των δύο Αγίων, ονομάστηκε επισήμως υπό της αδελφότητος και με έγκριση του Μητροπολίτου Φωκίδος κυρού Αθηναγόρου, ως «Ιερά Μονή των Αγίων Αυγουστίνου και Σεραφείμ Σαρώφ».

Στις 15 Απριλίου 2015 αρχιερατεύοντος του Σεβ. Μητροπολίτου Φωκίδος κ. Θεοκτίστου (Κλουκίνα) εγκαινιάσθηκε το Καθολικό της Ιεράς Μονής. Στις 19 Ιουλίου 2015 ενθρονίστηκε επισήμως ως ισόβιος Ηγούμενος, ο ιδρυτής και κτήτωρ Αρχιμανδρίτης Νεκτάριος Μουλατσιώτης, τον οποίο διόρισε και ως πρώτο Πρωτοσύγκελλο της Ιεράς Μητροπόλεως Φωκίδος.

Στο Μοναστήρι εγκαταβιούν κοινοβιακά 40 μοναχοί που ασχολούνται με την αγιογραφία, την συγγραφή πνευματικών βιβλίων, την κτηνοτροφία, την γεωργία, την μελισσοκομία, την παρασκευή ζυμαρικών, καλλυντικών και θεραπευτικών προϊόντων. Επίσης οι μοναχοί παράγουν μοναστηριακό νάμα Θείας Ευχαριστίας και μπίρα υψίστης ποιότητος. Επιπλέον με την άδεια και την ευλογία του Σεβ. Μητροπολίτου Φωκίδος οι ιερομόναχοι διακονούν το λειτουργικό, κηρυκτικό και κατηχητικό έργο της νεότητος (κατασκηνώσεις Ιεράς Μητροπόλεως και κατηχητικά).

 Καθολικό της Μονής 

Το Καθολικό της Μονής είναι αφιερωμένο στον Άγιο Αυγουστίνο Επίσκοπο Ιππώνος και στον Άγιο Σεραφείμ του Σαρώφ. Ο ρυθμός του Καθολικού είναι σταυροειδής μετά τρούλου. Το χειροποίητο ξυλόγλυπτο τέμπλο έχει φιλοτεχνηθεί στην Αγιάσο της Λέσβου. Έχει παραστάσεις από τους βίους των Αγίων που εικονίζονται και παραστάσεις από την Παλαιά Διαθήκη. Στο ιερό βήμα, σύμφωνα με την μοναστηριακή παράδοση, η Αγία Τράπεζα σκεπάζεται από ξυλόγλυπτο κιβώριο που το κουβούκλιό του στηρίζουν τέσσερις άγγελοι σε στάση δέησης. Στο ιερό βήμα υπάρχουν τρεις εγκαινιασμένες Αγίες Τράπεζες υπό του Σεβ. Μητροπολίτου Φωκίδος κ. Θεοκτίστου. Η κεντρική είναι αφιερωμένη στους Αγίους Αυγουστίνο Ιππώνος και Σεραφείμ του Σάρωφ και οι άλλες δύο στον Άγιο Νικόλαο και στην Αγία του Θεού Σοφία.

 Παραπομπές 

 Βιβλιογραφία 
Αρχιμ. Αυγουστίνου Σύρρου & Αρχιμ. Νεκταρίου Θεοδωρικάκου, Ιστορικό Ιεράς Μονής Αγίων Αυγουστίνου & Σεραφείμ Σάρωφ Τρικόρφου Φωκίδος, Έκδοση 7η, 2006.

 Εξωτερικοί Σύνδεσμοι 
 Ιερά Μονή Μονή Αγίων Αυγουστίνου Ιππώνος και Σεραφείμ του Σαρώφ, freemonks.gr, Ανακτήθηκε στις 03/04/2019. 
 Περίηγηση στην Ιερά Μονή Μονή Αγίων Αυγουστίνου Ιππώνος και Σεραφείμ του Σαρώφ, youtube.com. Ανακτήθηκε στις 03/04/2019.
 Μοναστήρια της  Ελλάδας, Ανακτήθηκε στις 03/04/2017.


Κατηγορία:Μονές της περιφερειακής ενότητας Φωκίδας